
TARTALOM

        Aru Shah úgy megpörgeti az agyad, hogy csak pislogsz

        1. Amelyben Aru megbánja, hogy kinyitotta a kaput

        2. Ajjaj!

        3. Ébredj!


    Aru Shah úgy megpörgeti az agyad, hogy csak pislogsz

    Előfordult már veled, hogy egy könyv olvasása közben azt gondoltad magadban: „Hűha, bárcsak én írtam volna!”?

    Nekem az Aru Shah és az Idő vége pont ilyen. Minden benne van, amit szeretek: humor, akció, nagyszerű karakterek és persze zseniális mitológia! De én nem tudnék ilyen könyvet írni. Sem a kellő szakértelem, sem az a tudás nincs meg bennem, ami a hatalmas és lenyűgöző hindu mitológia hiteles és szórakoztató bemutatásához szükséges.

    Roshani Chokshi viszont mindent tud, ami egy ilyen könyv megírásához szükséges, és ez a mi szerencsénk.

    Ha még nem ismered a hindu mitológiát, akkor óriási élményben lesz részed! Azt hitted, hogy Zeusz, Árész vagy Apollón kibírhatatlanok? Akkor mit mondasz majd Hanumánra és Urvashíra? Azt hitted, Árapály menő fegyver? Akkor nézd meg az isteni asztrákat: buzogányokat, kardokat, íjakat és villámokból szőtt hálókat! Válassz egyet! Szükséged lesz rájuk. Azt hitted, Medúza ijesztő? Labdába sem rúghat a náginik és rakshaszák mellett. És akkor jön Aru Shah, a nagyszájú és okos hetedikes lány Atlantából, belecsöppen ebbe az őrületbe, és olyan kalandokba keveredik, hogy attól garantáltan eldobod az agyad (a lehető legjobb értelemben).

    Ha már ismered a hindu mitológiát, akkor ez a történet olyan lesz, mint egy különösen szórakoztató családi összejövetel. Találkozhatsz a kedvenceiddel: istenekkel, démonokkal, szörnyekkel, gonosztevőkkel és hősökkel. A mennybe repülsz, majd alámerülsz az alvilágba. És bármennyi legendát ismersz már, egy csomag gumicukorban fogadok, hogy így is tanulsz valami újat.

    Érzed már, milyen izgatottan várom, hogy a kezedbe adhassam ezt a könyvet? Igen, nagyon izgatott vagyok.

    Akkor mire várunk még? Aru Shah az Ősi Indiai Művészet és Kultúra Múzeumában múlatja az idejét, mert az anyukája ott dolgozik. Elkezdődött az őszi szünet, és Aru biztosra veszi, hogy újabb dögunalmas napnak néz elébe.

    Ajjaj! Ennél nagyobbat nem is tévedhetne!

    1.

    Amelyben Aru megbánja, hogy kinyitotta a kaput

    Egy baj van azzal, amikor az ember veszélyes dolgok között nő fel: egy idő után egyszerűen hozzászokik a gondolathoz.

    Aru, amióta csak eszét tudta, az Ősi Indiai Művészet és Kultúra Múzeumában lakott. És pontosan tudta, hogy az Istenek Csarnoka végében lévő lámpáshoz tilos hozzányúlni.

    Olyan természetességgel emlegette a „pusztítás lámpását”, mint egy kalóz, aki megszelídített egy tengeri szörnyet, és csak annyit mond: Ja, az öreg Ralph? De bármilyen jól ismerte is a lámpást, soha, semmilyen körülmények között nem gyújtotta meg. Az szabályellenes lett volna. Márpedig Aru minden szombaton átismételte a szabályokat, amikor a délutáni látogatók körsétáját vezette.

    Vannak, akik nem szeretnek hétvégén dolgozni, de Aru számára ez nem munka volt.

    Inkább szertartás.

    Titok.

    Felhúzta a frissen vasalt skarlátvörös mellényét, amelyet három méhecskemintás gomb díszített. Az anyukája kurátori hanghordozását utánozta, és az emberek – ez volt a legjobb az egészben – odafigyeltek rá. Egy pillanatra sem vették le róla a szemüket. Különösen akkor nem, amikor az elátkozott lámpásról beszélt.

    A lány néha úgy érezte, soha életében nem beszélt ennél érdekesebb témáról. Egy elátkozott lámpás sokkal érdekesebb, mint, mondjuk, egy fogorvosi vizsgálat. Bár lehet, hogy mindkettő elátkozott.

    Aru olyan régóta lakott a múzeumban, hogy az már semmiféle újdonsággal nem szolgálhatott neki. A bejáratnál álló hatalmas kőelefánt alatt olvasott és írta a leckéjét. Gyakran a vetítőteremben aludt el, és arra ébredt, hogy az automata tárlatvezető recsegve bejelenti: India 1947-ben függetlenedett a Brit Birodalomtól. A nyugati szárnyban, egy négyszáz éves tengeri sárkány szobrában (akit Steve-nek keresztelt el) rejtegette a titkos cukorkakészletét. Aru mindent tudott a múzemról, amit csak tudni lehetett. Egyvalamit kivéve…

    A lámpást. Az javarészt rejtély maradt.

    – Ez igazából nem is lámpás – magyarázta az édesanyja, dr. K. P. Shah, a világhírű régész és kurátor, amikor először mutatta meg neki a tárgyat. – Mi díjának* nevezzük.

    Aru az üvegvitrinhez nyomta az orrát, úgy bámulta a cserépdarabot. Az elátkozott tárgyak versenyében vitathatatlanul ez lett volna a legunalmasabb. Olyan csálé volt, mint egy összenyomorgatott jégkorong. A szélein apró bemélyedések futottak körbe, mintha valami megcsócsálta volna. Jelentéktelen külseje ellenére még az Istenek Csarnokát benépesítő szobrok is úgy hajoltak el előle, mintha ösztönösen idegenkednének tőle.

    – Miért nem gyújthatjuk meg? – kérdezte akkor Aru.

    Az anyja nem nézett a szemébe.

    – Néha a fény olyasmire vetül rá, amit jobb nem látni. Ráadásul sohasem tudhatod, ki figyel.

    Hát, Aru aztán figyelt. Mást sem csinált.

    Minden áldott nap, amikor hazaért az iskolából, felakasztotta a hátizsákját a kőelefánt ormányára, és óvatosan belopózott az Istenek Csarnokába.

    Ez volt a múzeum legnépszerűbb kiállítása, tele százféle hindu istenség szobrával. Aru édesanyja magas tükröket helyezett el a falak mentén, hogy a látogatók minden szögből megcsodálhassák a műtárgyakat. „Vintage” tükröket (ezt a szót használta Aru, miután két egész dollárért és egy fél Twix szeletért elcserélt egy zöldes pénzérmét Burton Praterrel). Az ablak előtt álló magas selyemmirtuszfák és szilfák miatt az Istenek Csarnokába áramló fény mindig kissé tompának tűnt. Szinte fátyolszerűnek. Mintha a szobrok fénykoronát viseltek volna.

    Aru a bejáratnál állt, tekintete megpihent a kedvenc szobrain – Indrán, a mennyek királyán, aki villámot tartott a kezében; Krisnán, aki fuvolán játszott; és Buddhán, aki egyenes háttal, törökülésben meditált –, mielőtt óhatatlanul a vitrinbe zárt díjára vándorolt volna.

    A lány percekig állt ott, mintha várna valamire… bármire, ami feldobná a következő tanítási napot, vagy ami miatt az emberek végre észrevennék, hogy ő, Aru Shah, nemcsak egy átlag hetedikes, aki félálomban tolja végig a felső tagozatot, hanem rendkívüli személy…

    Aru a varázslatra várt.

    De mindennap csalódnia kellett.

    *  *  *

    – Csináljatok már valamit! – suttogta az istenszobroknak. Hétfő reggel volt, de ő még mindig pizsamában flangált. – Most bőven lenne időtök villantani, mert őszi szünet van!

    A szobrok nem mozdultak.

    Aru vállat vont, és kinézett az ablakon. A Georgia állambeli Atlanta fái még nem jöttek rá, hogy október van. Csak a lombozatuk felső része öltött vörösarany színezetet, mintha valaki félig tűzbe mártotta, majd a gyepre pottyantotta volna őket.

    Úgy tűnt, ez a nap is eseménytelenül telik majd, ahogy Aru várta. Ez lett volna az első figyelmeztetés. A világ ugyanis szeret tréfát űzni az emberekkel. Szereti elhitetni, hogy a nap olyan fényesen és lassan csordogál, mint a langymeleg méz, amely lecsöpög a befőttesüveg oldalán, aztán amikor már nincs gyanakvás benned…

    Kíméletlenül lesújt.

    *  *  *

    Pillanatokkal azelőtt, hogy megszólalt a látogatói riasztó, Aru anyja még kecsesen suhant végig a múzeumhoz kapcsolódó szűkös, kétszobás lakáson. Úgy tűnt, mintha három könyvet olvasna egyszerre, miközben telefonon beszélt valami olyan nyelven, amely apró csengettyűk kórusára emlékeztetett. Aru eközben fejjel lefelé lógott a kanapéról, és pattogatott kukoricával hajigálta az anyját, hogy felhívja magára a figyelmet.

    – Anya! Ne mondj semmit, ha elviszel moziba!

    Az anyja bájosan belekacagott a telefonba. Aru elkomorodott. Ő miért nem tud így nevetni? Az ő nevetése olyan, mint amikor egy fuldokló levegő után kapkod.

    – Anya! Ne mondj semmit, ha lehet kutyánk. Pireneusi hegyikutya. Tyutyi lesz a neve!

    Az anyja csukott szemmel bólintott, ami azt jelentette, hogy nagyon figyel. Csak épp nem Arura.

    – Anya! Ne mondj semmit, ha…

    Bíííííp!

    Bíííííp!

    Bíííííp!

    Anya finoman felvonta a szemöldökét, és Arura nézett. Tudod, mit kell tenned. Aru tudta. Csak épp semmi kedve nem volt hozzá.

    Lecsúszott a kanapéról, és Pókember-járásban kúszott végig a földön, hogy még egyszer, utoljára megpróbálja felkelteni az anyja figyelmét. Ez nem volt egyszerű mutatvány, tekintve, hogy a padló tele volt könyvekkel meg félig kiürült teáscsészékkel. Aru visszanézett, és látta, hogy az anyja épp felfirkant valamit a jegyzettömbjébe. A lány leszegett fejjel nyitotta ki az ajtót, és a lépcső felé indult.

    A hétfő délutánok rendszerint csendesen teltek. Hétfőn még Sherrilyn, a múzeum biztonsági főnöke – egyben Aru sokat szenvedett hétvégi bébiszittere – sem jött be dolgozni. A többi napon – kivéve a vasárnapot, amikor a múzeum zárva tartott – Aru segített kiosztani a belépőmatricákat. Ő irányította el a látogatókat a különböző kiállítótermekbe, és megmutatta nekik, merre találják a mosdót. Egyszer még le is teremthetett valakit, amiért megsimogatta a kőelefántot, holott afölött egy nagyon is egyértelmű „HOZZÁNYÚLNI TILOS!” felirat virított. (Aru szerint ez mindenkire vonatkozott, csak rá nem.)

    Hétfőnként legfeljebb néhány alkalmi látogatót várt, akik a rossz idő elől keresnek menedéket. Vagy olyanokat, akik (a lehető legtapintatosabb módon) szeretnék kifejezni az aggodalmukat amiatt, hogy az Ősi Indiai Művészet és Kultúra Múzeuma valójában az ördögöt dicsőíti. Vagy épp a FedEx-futárt, aki bead egy csomagot.

    Egyvalamire viszont egyáltalán nem számított: arra, hogy amikor ajtót nyit az új látogatóknak, az Augustus Magániskola három tanulója áll majd a küszöbön. Aru gyomra úgy rándult össze, mint amikor a lift, amelyben utazol, hirtelen lefékez. Enyhe pánikroham söpört végig rajta, miközben három osztálytársa fensőbbséges tekintettel vizslatta őt meg a pókemberes pizsamáját.

    Az első, Poppy Lopez, keresztbe fonta szeplős, napbarnított karjait. Barna haját szigorú balerinakontyba fésülték. A második, Burton Prater, előrenyújtotta a tenyerét, amelyben egy ronda rézpénz hevert. Burton alacsony, sápadt gyerek volt, fekete-sárga pólójában pedig leginkább egy bumfordi poszméhre hasonlított. A harmadik, Arielle Reddy – a legszebb lány az osztályban, aki sötétbarna bőrrel és csillogó fekete hajjal büszkélkedhetett – szúrós tekintettel bámulta Arut.

    – Tudtam! – jelentette ki diadalmasan Poppy. – Matekórán még azzal dicsekedtél, hogy anyukád Franciaországba visz az őszi szünetben.

    Legalábbis ezt ígérte, gondolta magában Aru.

    Még a nyáron történt, hogy az anyja – egy újabb kimerítő külföldi út után – összegömbölyödve feküdt a kanapén. Mielőtt elaludt volna, gyengéden megszorította Aru vállát, és azt mondta: Lehet, hogy ősszel elviszlek Párizsba, Aru. Van egy kávézó a Szajna partján, ahol hallani lehet a csillagok neszezését, mielőtt táncra perdülnének az éjszakai égbolton. Pékségekbe és múzeumokba megyünk, apró csészékből isszuk a kávét, és órákig elidőzünk a parkokban.

    Aznap éjjel Aru szemére nem jött álom. Szűk, kanyargós utcákról ábrándozott, meg pazar parkokról, ahol még a virágok is fenn hordják az orrukat. Az ígéret hatására zokszó nélkül takarított és mosogatott. Az iskolában pedig ez az ígéret lett a pajzsa. Az Augustus Magániskola tanulói kivétel nélkül olyan helyeken töltötték a szünidőt, mint a Maldív-szigetek vagy Provence, és nem győztek panaszkodni, ha elromlott a jachtjuk. Párizs ígérete egy apró lépéssel közelebb vitte Arut ahhoz, hogy beilleszkedjen.

    Most igyekezett nem összezsugorodni Poppy acélkék pillantása alatt.

    – Anyukám titkos megbízatást kapott a múzeumtól. Nem vihetett magával.

    Ez részben igaz volt. Az anyukája tényleg soha nem vitte magával az üzleti utakra.

    Burton a földre dobta a zöld rézpénzt.

    – Átvertél! Két dolcsit adtam ezért!

    – És kaptál egy antik érmét… – kezdte Aru.

    Ám Arielle félbeszakította:

    – Tudjuk, hogy hazudsz, Aru Shah. Ez vagy te: egy hazug. És ha visszamegyünk az iskolába, mindenkinek elmondjuk…

    Aru gyomra összeszorult. Amikor múlt hónapban megkezdte a tanévet az Augustus Magániskolában, még reménykedett. De a remény nem tartott sokáig.

    A többiekkel ellentétben őt nem fekete luxusautó szállította az iskolába. Nem volt tengerparti nyaralója. Sem tanulószobája vagy télikertje, csak egyetlen szobája, amely még az ő szemében is inkább egy nagyzási hóbortban szenvedő gardróbra hasonlított.

    Képzelőerőből azonban nem szenvedett hiányt. Egész életében álmodozott. Minden hétvégén, miközben arra várt, hogy az anyukája hazaérjen, újabbnál újabb történeteket talált ki arról, hogy az anyukája valójában kém, száműzött hercegnő vagy varázslónő.

    Az anyukája váltig állította, hogy utál üzleti útra menni, de muszáj, hogy a múzeum fennmaradhasson. És amikor hazajött, és megfeledkezett bizonyos dolgokról – például Aru sakkversenyéről vagy kóruspróbájáról –, az nem azért volt, mert nem törődött a lányával, hanem mert éppen a háború, a béke és a művészetek között egyensúlyozott.

    Így hát, amikor a többi gyerek kérdezősködni kezdett az Augustus Magániskolában, Aru mindenféle meséket adott elő. Olyanokat, amilyenekkel saját magát szokta szórakoztatni. Olyan városokról beszélt, ahol sohasem járt, és olyan ételekről, amilyeneket sohasem evett. Ha kopott cipőben érkezett, azt mondta, a régit épp Olaszországban javítják. Tökélyre fejlesztette azt a finom, leereszkedő szemöldökrándítást, amit a többi gyerek is nagy előszeretettel alkalmazott, és direkt elferdítette a boltok nevét, ahol a ruháit vette, így született meg az olasz Te-csáó és a német Aldlidli. Ha ez sem vált be, csak legyintett:

    – Á, úgysem ismeritek azt a márkát!

    Ezzel aztán sikerült beilleszkednie.

    Egy ideig jól ellavírozott a hazugságaival. Poppy és Arielle még a tóhoz is meghívta egyik hétvégén. De minden romba dőlt, amikor rajtakapták, hogy céltalanul téblábol az érkező kocsik mellett. Arielle megkérdezte, melyik autó az övé. Aru rábökött az egyikre, mire Arielle mosolya elhalványult.

    – Érdekes. Az az én sofőröm autója.

    Arielle most is ugyanazzal a megvető félmosollyal nézett Arura.

    – Azt mondtad, van elefántod – szólalt meg vádlón Poppy.

    Aru a mögötte magasodó kőelefántra mutatott.

    – Van is!

    – Azt mondtad, Indiából mentettétek!

    – Hát, anya azt mondta, hogy egy lebontásra váró templomból menekítették ki, szóval végeredményben igen…

    – És azt is mondtad, hogy van egy elátkozott lámpásod – szúrta közbe Arielle.

    Aru ekkor pillantotta meg a piros fénypontot Burton telefonján: folyamatosan égett, nem villogott. A fiú mindent videóra vett! Aru pánikba esett. Mi lesz, ha a videó kikerül a netre? Két lehetősége volt: 1) Reménykedik, hogy az univerzum megkönyörül rajta, és még a tanítás kezdete előtt hamuvá porlasztja, vagy 2) Nevet változtat, szakállt növeszt, és elköltözik.

    Vagy hogy elkerülje a megaláztatást…

    Mutathat valamit, amit semmiképp nem volna szabad.

    – Az elátkozott lámpás tényleg létezik – mondta. – Mindjárt be is bizonyítom.

    2.

    Ajjaj!

    Délután négy óra volt, amikor Aru és három osztálytársa belépett az Istenek Csarnokába.

    A délután négy óra olyan, mint egy pince. Elméletileg teljesen ártalmatlan. De ha jobban belegondolunk, a pince valójában beton, amit a nyughatatlan földre öntöttek. Tele van dohos, félkész zugokkal meg éles árnyékokat vető fagerendákkal. Valami, ami majdnem az, de nem egészen. A négy óra is ilyen. Délután, de már nem egészen. Majdnem este, de még nem egészen. És a mágia meg a rémálmok pont az ilyen „majdnem, de nem egészen” pillanatokat választják, aztán türelmesen várnak.

    – Anyukád hol van? – kérdezte Poppy.

    – Franciaországban – felelte Aru, és igyekezett teljesen nyugodtnak látszani. – Én nem mehettem vele, mert vigyáznom kell a múzeumra.

    – Szerintem megint hazudik – jegyezte meg Burton.

    – Száz százalék, hogy hazudik. Ez az egyetlen, amihez ért – felelte Arielle.

    Aru védekezőn fonta maga köré a karját. Ő igenis sok mindenhez értett, csak az emberek nem vették észre. Például remekül megjegyzett adatokat, amiket csak egyszer hallott. Sakkozni is jól tudott, olyannyira, hogy talán még az állami bajnokságra is bejutott volna, ha Poppy és Arielle nem mondják neki: Itt senki sem sakkozik, Aru. Neked sem kellene. Így hát Aru kilépett a sakkcsapatból. Régen a dolgozatai is jól sikerültek. De mostanában, valahányszor leült a tesztlap elé, csak az járt a fejében, milyen drága ez az iskola (egy egész vagyon), és hogy mindenki az ő cipőjét nézi, amely tavaly még menő volt, de idén már nagyon gáz. Aru akarta, hogy felfigyeljenek rá. De valahogy mindig csak akkor vették észre, amikor nem kellett volna.

    – Azt mondtad, hogy a belvárosban van lakásotok, de az iskolai címtárban ez a koszfészek van megadva – szipákolt Arielle. – Komolyan egy múzeumban laksz?

    Igen.

    – Nem. Nézz körül! Látsz valahol szobát?

    Fent van az emeleten…

    – Ha nem itt laksz, miért vagy pizsamában?

    – Angliában napközben is mindenki pizsamában van – válaszolta Aru.

    Talán.

    – A királyi család is.

    Ha király lennék, biztosan így öltözködnék.

    – Persze, Aru.

    A négy gyerek megállt az Istenek Csarnokában. Poppy fintorogva nézett körül.

    – A ti isteneiteknek miért van ennyi kezük?

    Aru füle pirosan izzott.

    – Ilyenek, és kész.

    – És tényleg ezer istenetek van?

    – Nem tudom – felelte Aru.

    Ezúttal igazat mondott. Az anyukája azt mesélte, hogy a hindu istenek sokan vannak, de nem mindig ugyanabban az alakban léteznek. Néha reinkarnálódnak, és a lelkük valaki másban él tovább. Arunak tetszett ez a gondolat. Néha eltűnődött, vajon ki lehetne egy másik életben. Talán az az Aru tudná, hogyan győzze le a hetedik osztály nevű szörnyeteget.

    Az osztálytársai végigrohantak az Istenek Csarnokán. Poppy kitolta a csípőjét, és felemelte a kezét, hogy leutánozzon egy szobrot, majd elnevette magát. Arielle az istennők telt idomaira mutatott, és gúnyosan forgatta a szemét. Aru gyomrába forróság kúszott.

    Azt kívánta, bárcsak az összes szobor ott helyben darabokra törne. Bárcsak ne lennének ennyire… pucérok. Ennyire mások.

    Eszébe jutott az előző év, amikor az anyja elvitte őt a régi iskolájába, a hatodik osztályosok díszvacsorájára. Aru a legszebbnek hitt ruháját vette fel: egy élénkkék szalvárkamízt, amelyet apró csillag alakú tükrök díszítettek, és ezüstszálak ezrei szőttek át. Az anyja mélyvörös szárit viselt. Aru mesebeli hercegnőnek képzelte magát. Legalábbis addig a pillanatig, amíg be nem léptek a bálterembe. Az összes tekintetből mélységes sajnálat áradt. Vagy értetlenség. Az egyik lány félhangosan odasúgta a többieknek: Azt hitte, jelmezbál lesz? Aru hasfájást színlelt, hogy korábban hazamehessen.

    – Hagyd abba! – kiáltotta, amikor Burton Síva háromágú szigonyát kezdte piszkálni.

    – Miért?

    – Mert… mert itt kamerák vannak! És ha anyukám hazajön, szólni fog az indiai kormánynak, és akkor mész a dutyiba.

    Hazugság, hazugság, hazugság. De bejött. Burton hátrébb lépett.

    – Na, hol az a lámpás? – kérdezte Arielle.

    Aru a kiállítóterem hátsó részébe masírozott. Az üvegvitrin megcsillant az alkonyi fényben. Alatta a díja árnyékba burkolózott. Poros volt, és fakó.

    – Ez az? – húzta el a száját Poppy. – Ennél még az ovis öcsém is szebbet csinál.

    – A múzeum 1947 után szerezte meg Bhárata lámpását, amikor India elnyerte a függetlenségét Nagy-Britanniától – magyarázta Aru az anyja hanghordozását utánozva. – Úgy tartják, hogy Bhárata lámpása egykor – elnerontsd, elnerontsd – Ku-ruk-sét-ra templomában állt…

    – Kuru mi? Fura egy név. Mit keresett ott? – kérdezte Burton.

    – Ott zajlott a Mahábhárata háború.

    – Milyen háború?

    Aru megköszörülte a torkát, és tárlatvezető üzemmódba váltott.

    – A Mahábhárata a két ősi eposz egyike. Szanszkrit nyelven íródott, ami ősi indiai nyelv. Ma már nem beszélik. – Aru itt rövid hatásszünetet tartott. – A Mahábhárata egy polgárháborút mesél el, amely az öt Pándava testvér és a száz unokatestvérük között zajlott…

    – Száz unokatestvér? – hüledezett Arielle. – Az lehetetlen!

    Aru nem törődött vele.

    – A legenda szerint, ha meggyújtják Bhárata lámpását, az felébreszti az Alvót, egy démont, aki megidézi Sívát, a pusztítás félelmetes urát, aki táncot lejt a világon, és ezzel véget vet az Időnek.

    – Táncot? – horkant fel Burton.

    – Kozmikus táncot – helyesbített Aru, hogy jobb színben tüntesse fel az eseményt.

    Amikor Síva táncára gondolt, Aru olyan alakot képzelt el, aki mintha a lábával döngölné az eget. A felhőkön villámszerű repedések jelennek meg. Az egész világ szilánkokra törik.

    De az osztálytársai tekintetéből egyértelműen kiderült, hogy ők valami vad countrytáncra gondolnak.

    – Szóval, ha meggyújtod a lámpást, vége a világnak? – kérdezte Burton.

    Aru a lámpásra pillantott, hátha az is hozzá akarna szólni az eszmecseréhez. Ám az konokul hallgatott, ahogy a lámpások általában.

    – Igen – felelte.

    Arielle ajka megvető mosolyra görbült.

    – Akkor gyerünk! Ha igazat mondasz, gyújtsd meg!

    – Ha igazat mondok (egyébként igen), van fogalmad róla, mi történhet?

    – Ne terelj! Gyújtsd meg! Csak egyszer. Gyújtsd meg, ha mered!

    Burton felemelte a telefonját. A piros felvételjelző fény gúnyosan villogott.

    Aru nyelt egyet. Ha az anyja lent lenne, a fülénél fogva rángatná ki innen. De ő odafent készülődik, mert elutazik… már megint. Most komolyan, ha a lámpás tényleg annyira veszélyes, miért hagyják őrizetlenül? Jó, Sherrilyn az épületben van. De ő furtonfurt az Atlantai feleségek luxuskivitelbent bámulja.

    Talán mégsem akkora ügy ez az egész. Aru épp csak meggyújtja a kanócot, aztán gyorsan elfújja. Vagy eltöri az üvegbúrát, és úgy tesz, mintha megátkozták volna. Előadja, hogy zombivá változott. Vagy Pókemberré. Akkor mindenki bepánikolna, és soha többé nem merné előhozni a témát.

    Esküszöm, ó, esküszöm, soha többé nem hazudok!

    Ezt ismételgette magában Aru, miközben leemelte a lámpásról az üveget. Amint eltávolította, vékony piros sugarak vetültek a lámpásra. Ha akár csak egy hajszál is keresztezi a lézernyalábok útját, egy rendőrautó máris szirénázva robog a múzeumhoz.

    Poppy, Arielle és Burton egyszerre fojtották vissza a lélegzetüket. Aru elégedetten mosolygott. Na ugye? Mondtam én, hogy ez egy jelentős tárgy. Arra gondolt, hogy itt akár meg is állhatna. Talán ennyi is elég lesz. De akkor Poppy előrehajolt.

    – Essünk már túl rajta! – mondta. – Unatkozom.

    Aru bepötyögte a biztonsági kódot – a saját születésnapját –, és nézte, ahogy a vörös sugarak eltűnnek. A levegőt átjárta a díja agyagos szaga. Templomokban érezni ilyen pernye- és fűszerillatot.

    – Mondd meg az igazat, Aru! – szólalt meg Arielle. – Akkor csak tíz dollárt kell fizetned fejenként, és nem posztoljuk a videót, ahogy beégsz a saját hazugságod miatt.

    De Aru pontosan tudta, hogy ezzel még nem lenne vége. És úgy döntött, ha választania kell egy világvégét hozó démon meg egy hetedikes lány között, ő bizony (ahogy a legtöbb ember) a démont választja.

    Most, hogy a piros sugarak eltűntek, a lámpás kifejezetten veszélyesnek tűnt. Mintha megérezte volna, hogy egy akadállyal kevesebb választja el a külvilágtól. Aru gerincén jeges borzongás futott végig, az ujjai elgémberedtek. A lámpa közepén lévő kis fémtálca olyan volt, mint egy mereven figyelő szem. Amely egyenesen Arura szegeződik.

    – N-nincs nálam gyufa – dadogta Aru, és hátrébb lépett.

    – Nálam van. – Poppy egy zöld öngyújtót nyújtott Aru felé. – A bátyám kocsijából csórtam.

    Aru elvette az öngyújtót. Megpöccintette a kis fémkereket, fellobbantva az aprócska lángot. Visszafojtott lélegzettel állt. Csak egy gyors mozdulat. Aztán jöhet az „Aru-féle melodráma”, amely véget vet a zűrzavarnak, és Aru soha többé nem hazudik.

    Ahogy a láng a lámpáshoz közeledett, az Istenek Csarnoka elsötétült, mintha az összes természetes fény kialudt volna. Poppy és Arielle közelebb lépett. Burton is megpróbált közelebb húzódni, de Poppy félrelökte.

    – Aru…

    A hang mintha az agyaglámpa belsejéből szólította volna a lányt.

    Aru kis híján elejtette az öngyújtót, de az utolsó pillanatban rámarkolt. Egyszerűen nem bírta levenni a szemét a lámpásról, amely mágnesként vonzotta őt.

    – Aru, Aru, Aru…

    – Csináld már, Shah! – visította Arielle.

    Burton telefonjának piros fénypöttye Aru szeme sarkában villogott. Szörnyű évet vetített előre: káposztasaláta az öltözőszekrényben, az anyja csalódott arca. De ha megteszi, amit kell, ha valamilyen csoda folytán sikerül rászednie Arielle-t, Poppyt és Burtont, a többiek talán megengednék, hogy az ő asztaluknál ülhessen a menzán. Többé nem kellene a meséi mögé bújnia, mert a saját élete is elég lenne.

    Így hát megtette.

    A díja pereméhez emelte a lángot.

    Amikor az ujja az agyagfelülethez ért, furcsa gondolat villant át a fején. Eszébe jutott egy természetfilm, amely a mélytengeri lényekről szólt. Némelyik csalifénnyel, például egy világító gömbbel vonzza magához a prédát. Amint egy hal elég közel merészkedik a vízben lebegő kicsike fényforráshoz, a tengeri lény nagyra tátja hatalmas állkapcsát, és bekapja. A lámpás is ilyennek tűnt: apró fénygyűrű, amelyet egy árnyékban lapuló szörny tart maga elé…

    Csalifényként.

    Ahogy a kanóc lángra kapott, vakító fény tört át Aru tekintetén. Egy árnyék bontakozott ki a lámpásból, a gerince ívbe feszült, és hosszúra nyúlt. Iszonyatos hang tört fel belőle… talán kacagás? Aru sehogy sem tudta kiverni a fejéből a rémes hangot. Úgy tapadt a gondolataira, mint valami olajos lerakódás. Mintha lehántották volna a világ csendjét, és messzire hajították volna.

    Aru hátrahőkölt, amikor az árnyéklény bicegve előlépett a lámpásból. A pánik a velejéig hatolt. Megpróbálta elfújni a gyertyát, de a láng meg sem rezzent. Az árny lassan testet öltött. Magas volt, és vézna, szarvas, agyaras, és sűrű szőr borította.

    – Jaj, Aru, Aru, Aru… mit tettél?

    Ébredj!

    Aru a padlón fekve tért magához. A fények pislákoltak. Furcsa szag terjengett a teremben, mintha valami rozsdásodna. Aru felkönyökölt, tekintete a lámpást kereste. Ám az eltűnt. A padlón heverő üvegszilánkokon kívül semmi nem utalt arra, hogy egyáltalán ott volt. Aru hátrafordult…

    Az összes szobor őt nézte.

    Jéghideg borzongás futott végig a gerincén.

    – Poppy? – kiáltotta, miközben feltápászkodott. – Arielle? Burton?

    És akkor meglátta őket.

    Szorosan egymás mellett álltak, mintha egy film verekedős jeleneténél megnyomták volna a „szünet” gombot. Poppy keze Burton mellkasán pihent. Burton a sarkán egyensúlyozott, hátrafelé billenve, mint aki mindjárt hanyatt esik. Arielle szorosan lehunyta a szemét, szája néma sikolyra nyílt. Mintha megállt volna az idő. Aru kinyújtotta a kezét, és megérintette őket. Meleg volt a bőrük. A nyakukon szabályosan lüktetett az ér. De nem mozdultak. Nem bírtak megmozdulni.

    Mi történt?

    Aru tekintete megakadt a Burton zsebében világító piros fényponton. A telefon. Talán visszatekerheti a felvételt. De a telefont nem lehetett elővenni, meg sem moccant. Minden megdermedt. Kivéve Arut.

    Ez csak egy rossz álom. Nem lehet más. Aru megcsípte magát.

    – Au! – jajdult fel.

    Nem, mégis ébren volt. Bizonyos értelemben az osztálytársai is. De akkor mitől lett minden ilyen… mozdulatlan? Kívülről nyikorgás hallatszott. Aru kihúzta magát. Mintha egy ajtót nyitottak volna ki.

    – Anya? – suttogta Aru, és kiszaladt a teremből.

    Az anyja biztosan meghallotta a zajt, és lejött a földszintre. Ő majd tudni fogja, mit kell tenni.

    Az Istenek Csarnokának bejáratánál Arut három dolog fogadta, ami egyszerűen nem fért a fejébe:

    1. Az anyja is mozdulatlan volt, egyik lába sem érintette a földet, mintha futás közben torpant volna meg. Fekete haja sem omlott le a hátára. Szeme elkerekedett, a szája mintha rémült kiáltásra nyílt volna.

    2. Az egész terem furcsán fénytelennek és szürkésnek tűnt. Mert semmi nem vetett árnyékot.

    3. A nyikorgó hang nem az ajtó felől jött. Hanem az elefánttól.

    Aru dermedten, a félelem és az ámulat határán ingadozva nézte, ahogy a kőelefánt, amely már évtizedek óta állt a múzeumban, hirtelen leereszkedik a földre. Az ormányát pedig – azt, amit Aru évek óta a hátizsákja akasztójaként használt – a homlokához emeli. Majd egyetlen gyors, nyikorgó mozdulattal kiakasztja az állkapcsát.

    Aru pánikba esve rohant az anyja felé. Elkapta a kezét, és megpróbálta lerántani a levegőből.

    – Anya! Az elefántot megszállta egy démon. Ébredj már!

    Az anyja azonban nem mozdult. Aru követte a tekintetét. A nő dermedten bámulta az Istenek Csarnokát.

    – Anya!

    Ekkor mennydörgésszerű hang hallatszott az elefánt hasüregéből. Mély, érdes és öreges. Aru összerezzent.

    – KI MERÉSZELTE MEGGYÚJTANI A LÁMPÁST? – kiáltotta a hang. Sötét volt, mint a vihar. Aru már-már azt hitte, villámok fognak kicsapni az elefánt szájából, ami más körülmények között kifejezetten izgalmas lett volna. – KI MERÉSZELTE FELÉBRESZTENI MÉLY ÁLMÁBÓL AZ ALVÓT?

    Aru megborzongott.

    – É-én voltam… de nem akartam!

    – HAZUDSZ, HARCOS! EZÉRT HÍVTAK IDE!

    Szárnysuhogás hallatszott az elefánt nyitott szájából. Aru nagyot nyelt.

    Eljött a vég, ebben egészen biztos volt. A madarak vajon esznek embert? Talán attól függ, mekkora az a madár. Vagy az az ember. Aru nem akart kísérleti nyúl lenni, ezért inkább az anyja oldalához préselte az arcát, de sehogy sem fért be a nő merev karja alá. Az elefánt belsejéből áradó ricsaj egyre erősebb lett. Hosszú árnyék vetült a földre. Egy hatalmas, szárnyas lény árnyéka.

    Ami eddig belülről szólt a lányhoz, most kirepült az elefánt száján.

    Egy…

    Galamb.

    – Pfuuuj! – kiáltotta Aru.

    Az anyja állandóan azt hajtogatta, hogy a galambok „szárnyas patkányok”.

    – Hol van? – kérdezte a galamb. – Az ősi harcos, aki meggyújtotta Bhárata lámpását…

    Aru félrebillentette a fejét, és mielőtt észbe kapott volna, a kérdés már ki is csúszott a száján:

    – Most miért más a hangod?

    Az elefánt belsejében a madár olyan dörgedelmesen szónokolt, mintha még a hegyet is vulkánná tudta volna változtatni. Most viszont úgy beszélt, mint Aru matektanára, amikor egyszer énekelni próbált, de rálépett egy legóalkatrészre. A nap hátralévő részében a férfi ideges, sértődött hangon sipítozott.

    A galamb felfújta magát.

    – Valami baj van a hangommal, emberlány?

    – Nem, de…

    – Nem úgy nézek ki, mint egy madár, aki hatalmas pusztításra képes?

    – Hát…

    – Tudd meg, hogy egész városok gyalázzák a nevemet. Nem győznek átkozni.

    – Az jó?

    – Hatalmat ad – szipogta a madár. – És a jó meg a hatalom közül én mindig az utóbbit választom.

    – Ezért vagy galamb?

    A madarak össze tudják vonni a szemöldöküket? Ha nem, ez a példány képes volt ezt a látszatot kelteni.

    – A lámpást meggyújtották. Az Alvó hamarosan ébredezni kezd. Szent kötelességem, hogy én vezessem azt a Pándava testvért, aki meggyújtotta.

    – Pándava? – ismételte Aru.

    Ismerte ezt a nevet. Ez volt a Mahábhárata eposzban szereplő öt testvér családneve. Az anyja azt mesélte, hogy mind az öt fiú hatalmas erővel bír, és csodálatos fegyvereket forgat, mert isteni származásúak. Hősök. De mi köze ennek a lámpáshoz? Netán beverte a fejét, csak nem vette észre? Aru gyorsan végigtapogatta a fejbőrét, hogy nincs-e rajta dudor.

    – Igen. Pándava – felelte pikírten a galamb. Kidüllesztette a mellkasát. – Csakis az öt Pándava fivér egyike gyújthatta meg a lámpást. Nem tudod, merre ment, emberlány?

    Aru felszegte az állát.

    – Én gyújtottam meg a lámpást.

    A madár rámeredt. Hosszan.

    – Hát, akkor ennyi erővel jöhet is a világvége.


     

    *  Az indiai mitológiához és kultúrához kapcsolódó nevek és szavak magyarázata a könyv végén, a PÁNDAVA KISLEXIKONban található.

